पहले दिन की सुबह कार्यक्रम का शुभारंभ लखनऊ की बीएसएनल के जनरल मैनेजर श्री सुनील कुमार परिहार ने दीप प्रज्ज्वलित कर किया। इस अवसर पर महाप्राण निराला द्वारा रचित कालजयी सरस्वती वंदना " वीणा वादिनि वर दे......." की प्रस्तुति रश्मि चौधरी व पंकज चौधरी द्वारा की गई।। दो दिवसीय नवगीत के इस कार्यक्रम में प्रतिदिन तीन-तीन सत्र हुए। कार्यक्रम की आयोजक पूर्णिमा वर्मन द्वारा नवगीतों पर फोटो कोलाज की प्रदर्शनी इस कार्यक्रम में आकर्षण का केन्द्र रही। इस अवसर पर उन्हीं नवगीतकारों के नवगीतों को चुना गया था जो वहाँ उपस्थित नहीं थै, यह आयोजकों की दूरदर्शिता का परिचायक तो था ही साथ ही अप्रत्यक्ष रूप से उन नवगीतकारों को फोटो कोलाज के माध्यम से सम्मान दिया जाना भी था।